钦定古今图书集成/明伦汇编/氏族典/第242卷 > 张思钧
## 钦定古今图书集成/明伦汇编/氏族典/第242卷 > 张思钧

按《宋史张思钧传》，“思钧，邢州沙河人。祖中正，汉泽州
刺史。思钧少善击剑，挽强善博奕，初应募为卒。晋开
运间，迁广锐军使。周广顺初，为南北两关巡检。宋初，
补龙卫指挥使。乾德中，以劳秩迁都虞候。太平兴国
初，屯定州，领兵援磁窑，战败其众，领河州刺史。雍熙
三年，边人寇河间，刘廷让会战君子馆，命思钧翼从”，
援兵不至，败绩，陷留军中。端拱初，自契丹逃归，授澄
州刺史、知齐州。至道中，改鄜延巡检使。真宗即位，徙
益州钤辖。咸平中，以王钧之乱，出兵保绵州。贼陷汉
州，思钧进攻，克之。巴西尉傅翱有善马，求之不与，思
钧恃功斩之。上闻其事，召付御史台鞫治，削籍流封
州。六年，起为左司御率府率、考城监军。景德二年，为
西京水北都巡检使，俄分司西京，召授唐州防御副
使，徙郑州。大中祥符四年卒。子承恩，为三班奉职；思
钧，起行伍，征讨稍有功，质状小而精悍，太宗尝称其
楼罗，自是人目为“小楼罗”焉。